**Az MGKSZ Bíráló Testületének Szervezeti és Működési Szabályzata**

# A Bíráló Testület feladatai

* + 1. A Bíráló Testület (továbbiakban: BT) célja a Magyar Galamb- és Kisállattenyésztők Országos Szövetsége (MGKSZ) és tagegyesületei által rendezett országos, nemzetközi, területi és egyesületi kiállításokon részt vevő galambok, baromfik, díszmadarak és nyulak szakszerű értékelése, bírálata. Megrendelés esetén külső felkérések teljesítése és telepi bírálatok végzése.
		2. A fenti rendezvényeken és helyszíneken csak a szövetségünk Standard Bizottsága által elfogadott, fajtaleírással rendelkező vagy a standard bizottság által elfogadtatás alatt álló állatfajták egyedei értékelhetők.
		3. Bírálói tanfolyamok indítása.
		4. A bírálók minősítése és nyilvántartásba vétele, a bírálói igazolványok kiadása.
		5. A szakbírálók nyilvántartásba vétele, a szakbírálói igazolványok kiadása.
		6. A testület tagjainak évenként továbbképző előadásokat tart, melyen a testületi tagok legalább évente egyszeri megjelenése kötelező, ez ugyanis a bírálati munka egyik alapfeltétele.
		7. Szakmai képzéseket a szakosztályok, fajtaklubok szervezik a tenyésztők részére, ahol a fajtacsoportban érintett bírálók részvétele javasolt.

# A Bíráló Testület felépítése, tagjai

* + 1. A BT tagjai azok a tenyésztők, akik bírálóképző tanfolyamot végeztek és eredményes vizsgát tettek.
		2. A tagok az évenként kötelező továbbképzésen részt vesznek és így az adott kiállítási szezonra érvényesített bírálói igazolvánnyal rendelkeznek.
		3. A bíráló a BT tagsági viszonyt következmények nélkül egy évig szüneteltetheti (nem vesz részt a továbbképzésen, beteg stb.). Hosszabb szüneteltetés esetén az érintett személyeknek új vizsgát kell tenni.
		4. Megszűnik a tagsági viszony, ha a bíráló
* saját akaratából kéri annak megszüntetését,
* MGKSZ (egyesületi) tagsága megszakad/megszűnik,
* egymás utáni két évben nem vesz részt a kötelező továbbképzésen, és így nem érvényesítteti bírálói igazolványát,
* egymás utáni két évben nem végez bírálati munkát,
* belföldön vagy külföldön megbízólevél nélkül bírálói munkát végez.
* ha a testület vezetősége szabálytalanságok, visszaélések, részrehajlás, sorozatos szakmai tévedések vagy méltatlan magatartás miatt kizárja a tagok sorából.
	+ 1. A BT tagsági jogviszony visszaállításának feltételei:
* MGKSZ tagság megszakadása/megszűnése esetén nincs lehetőség a BT tagsági jogviszony helyreállítására
* kérelem írása a BT vezetősége felé
* különbözeti vizsga sikeres teljesítése (a követelményrendszert a bírálóképzés kiegészítő pontja tartalmazza)

## A Bíráló Testület szervei és működése

* + 1. A testület maga készíti el szabályzatát melyet a szövetség Elnöksége hagy jóvá.
		2. A BT az MGKSZ elnöksége által jóváhagyott költségvetés figyelembevételével gazdálkodik, melyet évente készít, ebből fedezi a felmerülő költségeit. A gazdálkodást a Felügyelő Bizottság ellenőrzi.
		3. A testület tagságának ülését a testület elnöke hívja össze. Az ülés a megjelentek számától függetlenül határozatképes.
		4. A Bíráló Testület vezetősége
* A testület vezetőségének tagjai: a BT elnöke, titkára és a fajtacsoport főbírálók. A működő szakosztályok képviselői tanácskozási joggal, részt vehetnek a vezetőség ülésein.
* A vezetőség szükség szerint, de legalább évente ülést tart, melyet az elnök hív össze,
* A vezetőség dönt a bírálóképző tanfolyamok helyéről, idejéről, az évenkénti továbbképzések idejéről és tematikájáról,
* biztosítja a tanfolyamok előadóit és kijelöli a vizsgáztató bizottság tagjait,
* a tagegyesületek és klubok kiállításaira, írásbeli kérésre e-mailben bírálókat küld. Az írásbeli kéréseket a kiállítás időpontja előtt legalább 15 nappal el kell küldeni a BT vezetőségének a BT *(biralok.mgksz@gmail.com)* e-mail címére. A bírálókat lehetőleg úgy kell irányítani, hogy a területileg legközelebb eső bírálók kerüljenek kiküldésre, illetve minden tag lehetőleg egyenlő mértékben juthasson munkalehetőséghez
* kijelölia nemzeti és nemzetközi kiállításokon kiállított fajták bírálóit. Kijelöli az ország határain kívüli, nemzetközi kiállításokra küldendő bírálókat.
* ügyrendet készít, melyet a szövetség Elnöksége hagy jóvá.

## A Bíráló Testület tisztségviselői és feladataik

* + 1. Elnök
* A BT elnökét a szövetség Közgyűlése választja meg.
* A BT elnöke a szövetség Elnökségének tagja, melyben a testületet képviseli.
* A BT elnöke szakmai szempontok szerint koordinálja és felügyeli a BT munkáját.
	+ 1. Titkár
* A testület titkárát a BT vezetősége választja, a BT elnök javaslata alapján.
* A testület elnökének akadályoztatása esetén az elnököt helyettesíti.
* Végzi az adminisztrációt, ezen belül a testület tagjairól számítógépes nyilvántartást vezet, melyben szerepel a bíráló neve, elért címe, bírálói igazolványának száma, érvényessége, lakcíme, egyesülete, a bíráló munkára való kiküldésének adatai, valamint a bírálati munkájával kapcsolatos megjegyzések. A B.T. elnökkel egyeztetve felkérés, illetve megrendelés alapján bírálókat delegál az adott helyre.
* A testület tagjait bírálói (szakbírálói) igazolvánnyal látja el, amelyen feltünteti az általa bírálható állatfajokat, az igazolvány kiadásának évét és a bíráló nevét.

## A Bíráló Testület tagjainak besorolása

* + 1. A BT. vezetősége a testület tagjait – képzettségük és végzett munkájuk, beadott szakbírálói pályázatuk alapján – bíráló, főbíráló, illetve szakbírálónak minősíti, esetenként vezető bírálói feladatkörrel bízza meg.
* **Bíráló** aki a bírálóképző tanfolyamot elvégezte. Bírálati munkát végezhet egyesületi, területi kiállításokon, jegyzőként közreműködhet magasabb szintű kiállításokon. Külön kérésre a BT. elnök egyedi megbízása alapján, ettől el lehet térni. Igazoltan kiemelkedő tudással, szakmai cikkek írásával és 50 alkalommal végzett kifogástalan bírálói munkával kvalifikálja magát a főbírálói címhez szükséges vizsgára.
* **Főbíráló** az a bíráló, aki a címhez szükséges vizsgát sikeresen teljesíti. A főbíráló rendszeresen ír a szövetség szaklapjába, tudásával, munkájával aktívan segíti bírálótársait.
* **Fajtacsoport főbíráló** az, akit a BT elnök javaslata alapján a BT közgyűlése az egyes faj- vagy fajtacsoport bírálóinak szakmai irányításával, képzésével, munkájuk felügyeletével bíz meg. Az országos kiállításon vezető bírálóként működik közre. Tagja a BT vezetőségének. Feladata a hozzátartozó faj, fajtacsoport értékeléséhez szükséges szakmai anyag elkészítése, annak esetenkénti korszerűsítése. A Standard Bizottság felkérésére közreműködik annak munkájában.
* **Vezetőbíráló**: az a Főbíráló, akit a BT elnöke egy adott kiállításra vezetőbírálói teendők ellátásával bíz meg. Amennyiben öt főnél több beosztott bíráló van, a kiállításon bírálói feladatot nem végezhet. Öt főnél kevesebb esetén maximum 25-30 egyedet minősíthet. Minden kiállításon kötelező legalább egy vezető bíráló részvétele és közreműködése, akinek az ellenjegyzésével adható kiváló és kitűnő minősítés, jelölhetők ki a győztesek és a kizárt egyedek. Ellátja a hozzá tartozó bírálók szakmai felügyeletét. Garantálja a tisztességes munkavégzést. Tartozik a BT vezetőségének legkésőbb a kiállítási szezont követő március 31-ig írásos összefoglaló jelentést adni a hozzá beosztott bírálók által végzett munkáról. Amennyiben ezt elmulasztja, a következő kiállítási szezonban vezető bírálói megbízatást nem kaphat.
* **A BT tiszteletbeli tagja** az a testületi tag, aki több évtizedes munkája elismeréséül kéri, vagy az egyesülete, fajtaklubja vele egyeztetve javasolja tiszteletbeli tagságát. A címet a BT Elnökség hagyja jóvá. A BT tiszteletbeli tagja mentesül minden kötelezettség alól, tanácsaival azonban segítheti a BT, és az egyesülete munkáját. Bírálói tevékenységet csak kizárólag a saját egyesületének kiállításán végezhet.
* **Szakbíráló** lehet, akit a BT. vezetősége a bíráló által benyújtott pályázata értékelése kapcsán szakbírálónak minősített.

A szakbírálói címet pályázat útján lehet megszerezni.

* Minden főbíráló pályázhat fajtacsoportra (alcsoportra) és pályázhat egy, vagy több adott fajtára is.
* Minden bíráló egy, maximum két adott fajtára pályázhat.
* Pályázni a címekre folyamatosan lehet.
* A pályázatok elbírálását évente két alkalommal a BT. vezetősége végzi. (Szükség esetén a pályázó, vagy adott fajtaklub képviselő szóbeli meghallgatására is sor kerülhet az elbírálás során.)
* Elutasító döntés esetén újabb pályázatot leghamarabb 3 év múlva lehet benyújtani.
* A szakbírálói cím visszavonásig érvényes. A cím visszavonásáról vezető bírói vagy fajtaklub javaslatra a BT vezetőség dönt.

*Pályázati feltételek:*

* bírálótestületi tagság,
* az adott fajtacsoportba tartozó fajták közül legalább egy fajta tartós, eredményes tenyésztése,
* adott fajta esetén a fajta tartós, eredményes tenyésztése,
* az adott fajtaleírás vagy fajtaleírások részletes ismeretén túl a tenyésztés jelenlegi külföldi és hazai állásának ismerete,
* a napjainkban követendő tenyészirány, illetve tenyészirányok és a leggyakoribb hibák ismerete.
* az adott fajtaklub vagy fajtaklubok támogatása.
* a benyújtott szakdolgozatban egy olyan téma felvetése, amelynek kifejtése új ismeretekkel gazdagítja a fajta/fajtacsoport tenyésztőit.

*A pályázat tartalma:*

* 1 db igazolványkép (egy évnél nem régebbi),
* 1 pld. kézzel írt szakmai önéletrajz, kitérve benne az adott fajta vagy fajták tenyésztésével kapcsolatos tapasztalatokra és elért eredményekre (min. 1 db A/4 oldalas terjedelemmel)
* 1 pld. szakdolgozat nyomtatott formában, fajtacsoport esetén fajtánként min. 1 db A/4 oldal terjedelemmel, fajta esetében min. 2 db A/4 oldal terjedelemmel, képpel vagy rajzzal kiegészítve.
* 1 pld. nyilatkozat, hogy a pályázó önéletrajzában foglaltak a valóságnak megfelelnek.
* A fajtaklub vagy fajtaklubok véleményét a pályázatot elbíráló BT. vezetőség közvetlenül szerzi be.
* Azoknál a fajtacsoportoknál, ahol a fajtacsoporthoz tartozó fajták több alcsoportba tartoznak, a pályázatnál konkrétan meg kell jelölni, melyik alcsoportra kéri a pályázó a szakbírálói címet.

Plágium, nem jogtiszta képek, illusztrációk használata a BT-ből való kizárást von maga után.

A pályázatot a BT. elnökének címezve, az MGKSZ BT *(biralok.mgksz@gmail.com)* e-mail címére kell benyújtani.

A szakbírálói címet elnyert bírálókról a BT. titkára külön nyilvántartást készít.

A szakbírálói cím elnyerésének ténye évszámmal, fajtacsoport vagy fajta megjelöléssel a szakbírálói igazolványra felvezetésre kerül.

## Külföldi bírálat

* + 1. Külföldi illetékességű bírálók csak hazájuk bírálói testületének hivatalos engedélyével működhetnek közre a szövetség és tagegyesületei kiállításain.
		2. Csak a Bíráló Testület hivatalos megbízólevelével kiküldött bírálók által végzett munka fogadható el érvényesnek. Ellenkező esetben a bírálati eredmény érvénytelen, a tenyésztők minősítésébe nem számíthat bele.

## Nemzetközi bírálók

* + 1. A BT. vezetőség által javasolt, az MGKSZ Elnöksége által elfogadott olyan főbírálók, akik Európa kiállításon bíráltak már, vagy minimum két EE által szervezett bírálói továbbképzésen részt vettek.
1. **A bíráló delegálásának rendje**
2. Bírálókérés

- A bírálók kiküldését az adott kiállítás rendezőbizottságának 15 nappal a bírálat esedékessége előtt a BT titkárnak címezve a **BT hivatalos e-mail címére** *(biralok.mgksz@gmail.com)* küldött levélben kell kérnie.

- A kérelemben fel kell sorolni a következőket: a bírálat helye, ideje, a bírálandó állatok faja és fajtái, a bíráltatni kívánt egyedszám, **előzetes megbeszélés esetén a bíráló neve.**

1. A bírálók kiküldése
* A BT nevében a BT titkár a kiküldendő **bírálót e-mailben** megbízólevéllel látja el, a bírálat megkezdése előtt legalább 8 nappal.
* A bíráló a megbízást **az e-mailre válaszolva visszaigazolja,** alapos indok esetén a munka alóli felmentését kérheti.

**9. A bírálat lefolytatása**

1. A bíráló megjelenése
* A bíráló a kijelölt helyen a kért időben köteles megjelenni.
* A bíráló a munkához szükséges személyi felszerelését köteles magával vinni, úgymint: tiszta köpenyt, bírálópálcát, tollakat, a függvények kitöltését segítő táblácskát, valamint a szükséges fajtaleírásokat, BT hivatalos bélyegzőt.
* A bíráló csak józan és kipihent állapotban végezheti munkáját.
1. A bírálathoz biztosítandó feltételek
* A bírálat végzése alatt csak a bírálók és a felkért közreműködők (bíráló tanulók, írnokok, tolmács) tartózkodhatnak a teremben.
* A bírálónak kötelezően megadandó információk a következők: bírálandó fajták egyedszáma, ketrecszámok, a ketrecben elhelyezett állatok neme, színe, a kiadható díjak, a vezető bíráló neve.
* Egy bíráló egy kiállításon optimális esetben 50 állatot bírálhat. 70 állatnál többet semmiképpen nem értékelhet.
* A bíráló fenti feltételek hiánya esetén, illetve ha befolyásolni próbálják a bírálatban, köteles a munkát megtagadni és a helyszínről eltávozni. Az esetről a vezető bírálót szóban, míg a BT elnökét írásban kell tájékoztatni.
1. A bírálók jogai
* A bírálónak joga van a zavartalan munkához.
* Joga van a kiállítás katalógusában való szerepléshez.
* Joga van felmerülő költségeinek megtéríttetésére, nyolc óra munka esetén egyszeri étkezéshez. Amennyiben nem tud a bírálat megkezdésének napján a helyszínre érkezni, illetve onnan lakóhelyére visszautazni, úgy éjszakai szállást kell biztosítani számára.
* A bírálati munka elvégzéséért járó díjazás mértéke: főbírálónak 12.000 forint, bírálónak 8.000 forint (+utazási költség). A díjazás igénybevételéről a bíráló a kiállítást rendező egyesület javára írásbeli nyilatkozattal lemondhat.
* A bírálónak joga van a bírálathoz szükséges, a II/b pontban felsorolt feltételek biztosítását kérni a rendező szerv képviselőjétől. Nem teljesítés esetén joga van a munkát megtagadni és a helyszínről eltávozni.
1. A bíráló kötelezettségei:
* A tagok kötelesek az évenkénti BT által szervezett kötelező továbbképzésen részt venni.
* A bíráló köteles a BT elnökétől kapott megbízást évente legkevesebb egy alkalommal végrehajtani, mentesítés csak igen alapos indokkal lehetséges, egy szezonban legfeljebb két alkalommal.
* A bíráló köteles szakmailag felkészülni a bírálatra és a munkát minden részrehajlás nélkül, legjobb tudása szerint elvégezni.
* A bíráló köteles az állatot a benevezésnek megfelelően értékelni.
* A bíráló köteles a Szövetség Nemzeti Kiállításán felkérésre közreműködni.
1. Országos és nemzetközi kiállítások
* Az országos kiállításokon végzett munka minden bíráló részére megtiszteltetés és szakmai érdemeinek elismerése.
* A nemzetközi kiállításokon végzett munka díjazása a rendezőbizottság hatáskörébe tartozik.
* A bíráló részére minden kiállításon, ahol munkát végzett, jár a kiállítás katalógusából egy ingyenes példány, amelyet a bíráló csak a bírálói munka hiánytalan elvégzését követően vehet át.
1. **Szakmai rendelkezések**

**10.1 Adható minősítések**

* 1. **Kitűnő minősítés** – a fajta olyan példánya, amely a kiválók közül kiemelésre érdemes, a tenyésztés jelenlegi állapotát a legmagasabb szinten képviseli, pontszám 97 pont.

A bírálólapra az előnyök rovatban csak „***A tenyésztés jelenlegi állapota szerint a fajta kitűnő példánya.***” feliratot kell írni. Alá kell írni a helyszínt, és időpontot, majd a bírálónak és a vezetőbírálónak is alá kell írnia!

* 1. **Kiváló minősítés –** a fajta kiváló egyede, amellyel szemben maximum egy küllemi kívánalom támasztható, minimum 3 előny feltüntetése szükséges a bírálati lapon, pontszám 96 pont.

Elsődleges pozícióknál felmerülő kívánalom esetén a kiállított madár nem lehet kiváló minősítésű.

* 1. **Igen jó minősítés –** a fajta tenyésztésre ajánlott, hiba nélküli egyede. A kívánalmak rovatban legkevesebb egy vagy több tétel is lehet. A 95-94-93 pontszámok a kívánalmak súlyosságától és az előnyök számától függenek.

Elsődleges pozícióknál felmerülő egy darab kívánalom esetén a kiállított madár igen jó minűsítésű lehet.

* 1. **Jó minősítés** – a fajta tenyésztésre még használható egyede, amelynek egy hibája vagy egy hibája és több kívánalma van. A pontszám 92-91 pont.
	2. **Megfelelő minősítés** – az egyed éppen csak megfelel a fajtája iránt támasztott követelményeknek, legkevesebb két hibával rendelkezik, de az egyik sem kizáró ok. Csak szükség esetén tenyészthető tovább. Pontszáma 90 pont.
	3. **Nem megfelelő minősítés** – a bírálatból valamilyen okból kizárt példány. Az indokot a bíráló köteles a bírálólapon feltüntetni, az adható pontszám 0.

**A bírálólapon fel kell tüntetni a ketrec számát, a bemutatott állat fajtáját, ivarát, az egyedi azonosítóját (pl.: gyűrűszám, tetoválás adatai), valamint a kiállítás helyét és időpontját. Ezen adatok felvezetéséről a rendezőség köteles gondoskodni.**

**10.2 Győztes címek kiadása**

* 1. Nemzeti győztes: – A cím a nemzeti kiállításon adható ki. A cím kiadása nincs a kiválók, kitűnők darabszámához kötve. A nemzeti győztes egyednek azonban minimum a kiváló minősítést el kell érnie.
	2. Fajta győztes: – A cím a fajtaklub kiállításokon ítélhető oda, minimum 40 kiállított egyed esetén. A cím kiadása nincs a kiválók, kitűnők darabszámához kötve. A fajta győztes egyednek azonban minimum a kiváló minősítést el kell érnie. Ha több fajtát gondoz egy fajtaklub, akkor az össz darabszám a 40 kiállított egyed.

A fajtagyőztes cím odaítéléséhez koronként (öreg, fiatal) minimálisan 20 egyed szükséges.

* 1. Kiállítás győztes: – Területi, és egyesületi kiállításokon a kiállítás győztes címet lehet kiadni, amely ez esetben nincs kötve a kiválók, kitűnők darabszámához, sem a kiállított egyedek számához. A kiállításgyőztes egyednek azonban a kiváló minősítést el kell érni.
	2. Szín győztes: – A cím nemzetközi, országos, területi, klub és egyesületi kiállításokon a nemzeti győztes, fajta győztes vagy kiállítás győztes egyed színétől eltérő színű állatok esetében a rendezőség és a vezetőbíráló egyetértésével adható ki, ha a színváltozatból legalább 10 értékelhető egyed ki lett állítva. A szín győztes egyednek a kiváló minősítés 96 pontjával kell rendelkeznie. Az olyan cím, amelyben a „győztes” szó szerepel, legalább a kiváló szintet el kell, hogy érje.
	3. A kiállításokon kerülni kell az ezektől eltérő, nem magyar megnevezések használatát! A kiváló szintet el nem érő egyedek esetén a „Legszebb (kék, sárga, stb)” szöveget kell alkalmazni.
	4. Szövetségi vagy Egyesületi díj: – Ha valamely fajtából olyan példányt mutatnak be a nemzeti kiállításon, amely a nemzeti győztes, vagy a színgyőztes címet nem kaphatja meg, de a többi kiállított állat közül minőségben vagy valamely tulajdonságában kiemelkedik, szövetségi díjjal jutalmazható. Az egyednek legalább „Igen jó” minősítéssel kell rendelkeznie.
	5. Tiszteletdíj: – Ha valamely fajtából olyan példányt mutatnak be, amely a fajta győztes kiállítás győztes, vagy a szín győztes címet nem kaphatja meg, de a többi kiállított állat közül minőségben vagy valamely tulajdonságában kiemelkedik, tiszteletdíjjal jutalmazható.
	6. A nemzeti, fajtaklub és területi kiállításokon a bírálói összesítő munkalap használata kötelező a Minősítő Bizottság munkájának egyszerűsítése céljából.

Az a bíráló, aki a felsoroltaktól eltérően ad ki címet az szabálysértést követ el, ami miatt fegyelmi felelősségre vonást kell alkalmazni. A fegyelmi felelősségre vonást elsőfokon az Etikai Bizottság, másodfokon az MGKSZ elnöksége tárgyalja.

**10.3 Magyar Mester cím nevezési feltételei**

 - Legalább 10 egyed azonos fajta megléte a nemzeti kiállításon

 - Négy azonos színű és rajzú egyed

 - Tojó és hím egyed is szerepeljen a kollekcióban

 - Baromfi, galamb és víziszárnyas esetében legalább 380 össz pontszám, nyulak esetében 386 össz pontszám, díszmadár esetében 360 össz pontszám.

 - Ketrecszámok leadása nyomtatványon, tenyésztő és fajta megjelöléssel

1. **A bírálat rendszere és módszere**
	1. Országos, területi, egyesületi és klubkiállításokon a szöveges értékelő rendszert kell alkalmazni. Mentesítést ez alól csak a szövetség elnöksége adhat a rendező szervezetnek a kiállítás időpontját megelőző legkevesebb 3 hónappal korábban írásban beadott kérelme esetén, a BT vezetőségének javaslata alapján.
	2. A minősítésnél használatos értékelési kifejezések: előnyök, kívánalmak, hibák.
	3. A bíráló köteles értékeléskor az előnyöket, a kívánalmakat és a hibákat szövegesen indokolni.

**Kizáró okok**

**Galambok esetében:**

1. A kiállító hibájából:
	* szövetségi gyűrű hiánya
	* lehúzható gyűrű (az EE standard méretétől eggyel eltérő méret tolerálható), amennyiben nem lehúzható.
	* bővített, átszínezett, vágott vagy összeforrasztott, ragasztott gyűrű
	* a megengedett 6 évnél idősebb gyűrűvel jelölt állatok
	* megjelölt állatok
	* gyengén ápolt vagy ápolatlan galambok
	* gyenge kondíciójú, betegnek tűnő vagy élősködőkkel erősen fertőzött állatok
	* állatok feltűnően körül nyírt tollakkal vagy rajz mezőkkel (pl. fésű, fej- vagy előkerajz) Kivételt csak a tyúktarkák mérsékelt „ollózása” képez
	* mindennemű mechanikai, kémiai vagy gyógyszeres beavatkozás a tollal fedett illetve tollatlan testrészeken. Festék, olló vagy ragasztóhasználat. Hajlítás, törés, varrás vagy tollbeültetés mely a szépség tökéletesítését hivatott szolgálni. Kivételt csak a lábak és vagy a szemgyűrűk tisztítása jelent, addig, amíg az a tollazatot nem érinti.
	* minden egyéb próbálkozás a bírók megtévesztésére, véleményük befolyásolására.
2. Az állattal veleszületett rendellenességek miatt:
	* felismerhetetlen fajtajegyek
	* nyilvánvaló keresztezések
	* fejletlen egyedek
	* előírt méretű, mégis levehető lábgyűrű
	* a csontozat feltűnő elváltozásai
	* erősen görbe vagy dőlt mellcsont S illetve U alak, kivételt a jelentéktelen bár felfedezhető U alakú mellcsont jelent, mely azonban jelentős bírálati hátrányt kell, eredményezzen (kategória visszaesés)
	* megszakadt, illetve megtört vonalú mellcsont
	* deformált ujjak, hiányzó karmok, úszóhártya, kivételt e három fogyatékosság esetében csak az erősen lábtollas fajták képeznek.
	* torzult csőr
	* a tollazat feltűnő elváltozásai
	* hasadt toll, kivéve a zsírmirigy nélküli fajtákat
	* terpesztett szárny
	* erősen kifordult szárny, kivétel a szárny kifordultságának megítélése abban az esetben, amikor a zárt szárny karevezői nem fekszenek szorosan egymáson, hanem felül a testhez feszesen zárnak ám a hátat nyitva hagyják. Az igen hosszú tollazatú galambok esetében nem mindig érhető el a zárt szárnytartás, melynek megkövetelése ezért elnézhető.
	* több mint 11 vagy kevesebb, mint 9 elsőrendű evező egy-vagy mindkét oldalon
	* oldalanként min. 2-vel eltérő számú elsőrendű evezőtollak
	* ferde farok
	* nyitott-vagy osztott farok
	* ernyős farok
	* hézagos farok
	* kevesebb, mint 11 vagy több mint 13 kormánytoll, kivételt képez, ha az adott fajta vagy rajzváltozat esetében ez az eltérés a fajtaleírásban megengedett.
	* az előírttól eltérő írisz (szem) szín
	* törtszem, vagyis a tört íriszmező
	* felemás szem
	* pupilla eltérés, kivétel a kissé sötét, a pigmentált, vagy foltos és ezért a kívánatostól eltérően színezett szem, mely fajtánként lehet kívánalom vagy hiba
	* erős álláshiba
	* X vagy O lábak

**Kizáró hibák díszbaromfik és vízi szárnyasok esetében:**

1)A kiállító hibáiból:

- szövetségi gyűrű hiánya

- lehúzható gyűrű (az EE standard gyűrűméreteitől egy számban eltérő gyűrűméret, tolerálható), amennyiben nem lehúzható

- bővített, átszínezett, vágott vagy összeforrasztott, ragasztott gyűrű

- a megengedett 6 évnél idősebb gyűrűvel jelölt állatok

- megengedettől eltérő jelölések használata

- gyengén ápolt vagy ápolatlan baromfik, vízi szárnyasok

- beteg vagy élősködőkkel erősen fertőzött állatok

- talpfekély

- túl súlyos madár /Standard Bizottság2/2021 (VI.28.) sz. határozat/

- mindennemű mechanikai, kémiai vagy gyógyszeres beavatkozás a tollal fedett illetve tollatlan testrészeken. Festék, olló vagy ragasztóhasználat. Hajlítás, törés, varrás vagy tollbeültetés mely a szépség tökéletesítését hivatott szolgálni. Kivételt csak a lábak és vagy a szemgyűrűk, állebeny, taréj alkoholos esetleg zsíros, olajos tisztítása jelent, addig, amíg az a tollazatot nem érinti.

- minden egyéb próbálkozás a bírálók megtévesztésére, véleményük befolyásolására.

2)Az állattal veleszületett rendellenességek miatt:

- felismerhetetlen fajtajegyek

- nyilvánvaló keresztezések

- fejletlen egyedek (pl.: standard súlyhatár el nem érése)

- előírt méretű, mégis levehető lábgyűrű

- a csontozat feltűnő elváltozásai

- mindenféle csontváz fejlődési rendellenesség

- görbe vagy ferde hát (kivétel a bergi kukorékoló, ahol a fölfelé hajlott hát kívánalom)

- erősen deformált, S-formában elgörbült mellcsont

- megszakadt, illetve megtört vonalú mellcsont

- deformált, görbe lábujjak

- lábujj rendellenességek

- hiányzó lábujjpercek, karmok

- hiányzó vagy csökevényes karmok (kivétel a gatyás fajták)

- dupla karom

- kacsalábúság

- X vagy O lábak

 -torzult csőr

 -keresztcsőr

- tollazat feltűnő elváltozásai

- egy- vagy kétoldalú szárnyhézag (hiányzó axiáltoll)

- állandóan a karevezők felett hordott kézevezők (dőlt vagy szablyaszárnyak)

- állandóan ferdén hordott farok

- több vezértoll és/vagy a nagy farok fedőtollak vízszintes állása (tetőfarok)

- nyitott-vagy osztott farok

 ernyős farok

- hézagos farok

- több csavart toll, főleg a szárnyban és a farokban

- duplán képződött kézevezők, hasított tollak.

- terpesztett szárny

- erősen kifordult szárny

- más, mint a Standardban megkövetelt taréjforma.

- Hiányzó vagy erősen csökevényes állebenyek (kivétel a szakállas fajták).

- Arci penész (kivétel enyhe arcpenész az öreg észak-nyugat európai fajtáknál és Onagadorinál).

- más, mint a standardban megadott szemszín

- felemás színű szemek

- pupilla elváltozások

- deformált pupilla

- hiányzó sarkantyúk az öreg kakasoknál

- erős sarkantyúképződés a tyúkoknál (a kivételeket lásd a standardban pl.: Szumátrai)

- a bőr, arc, taréj és állebeny más, mint a standardban megkövetelt színe.

**Az egyszerű tarajú fajtáknál:**

- villacakk

- duplacakk

- háromszoros cakk

- mellékcakk

- osztott taréjfront vagy taréjzászló

- bojtos taréj

- mindennemű oldalsó kinövés (kivétel Penedesencas, Empordanesas)

**Rózsástarajú fajtáknál:**

- többszörös tüske (kivétel Watermaali szakállas törpe)

- oldalsó kinövések

- hiányzó taréjtüske

- dugótüske

- többszörös tüske

**Kizáró hibák a vízi szárnyasoknál:**

- hiányzó kacsaláb (vízszintes vagy felfele álló hátsó lábujj)

- olló-, dőlt-, vagy szablyaszárny

- fehér torokfolt (kivétel a pommeráni kacsa)

- hiányzó loknik a gácsérnál (kivétel a pézsmakacsa)

- kanálcsőr a kacsáknál (kivétel lásd a standardban)

1. **Az állatok egyedi megkülönböztető jelzése**
2. Galambok esetében
	* A bírálatra bocsátott galamb lábán egyedi, megkülönböztethető jelzésnek, szabályos lábgyűrűnek kell lenni. A szabályos lábgyűrű ismérvei a következők:
	* zárt,
	* a fajtaleírásban megadott méretű, (egy mm-rel nagyobb gyűrű elfogadott, ha az nem húzható le a galamb lábáról.)
	* jelezze a tenyésztő hazáját felségjellel,
	* tartalmazzon a tenyésztő személyére utalást (végtelenített sorszám igazolókártyával),
	* jelezze a kelés évét évszámmal, jelezze a galamb sorszámát.
3. Baromfik esetében
	* A galambokkal megegyező, de a gyűrűt szárnykrotália is helyettesítheti.
4. Díszmadarak esetében
	* A galambokkal megegyező, de csak a domesztikálódott fajokra kötelező lábgyűrűt tenni, úgy mint: hullámos papagáj, nimfapapagáj, kis sándorpapagáj, japáni sirálykapinty, zebrapinty és kanári, a többire ajánlott.
5. Nyulak esetében
	* a fülkrotália vagy fültetoválás kötelező.

**A kiállítás rendező bizottságának írásos engedélye és felhatalmazása esetén a bíráló eltekinthet a jelzések megkövetelésétől.**

1. **A bírálóképzés feltételeit, időtartamát, tematikáját, költségeit jelen SzMSz 1. számú melléklete tartalmazza.**

Budapest, 2024. április 27.

Polgár Béla ifj. Vagyóczki Imre

BT elnök BT titkár

**A Bíráló Testület Szervezeti és Működési Szabályzatát az MGKSZ Elnöksége 2024.május 3-án, 45/2024. (06.05.) sz. határozatával elfogadta.**